<classify> WABUNIFU wametakiwa kujua namna ya kulinda ubunifu wao kwa kutumia mihimili ya miliki bunifu, ikiwa ni pamoja na kujua nyenzo wanazoweza kuzitumia, hatua na aina ya miliki bunifu hizo.Mshauri wa shughuli za mambo ya ulinzi wa miliki bunifu, kutoka Kituo cha kuendeleza uhaulishaji wa teknolojia katika Tume ya Sayansi na Teknolojia Costech, Judith Kadege alisema tume hiyo ipo kwa ajili ya kuwajengea uwezo wadau tofauti katika sekta ya utafiti na ubunifu nchini.Alisema elimu ya miliki bunifu inasaidia kujua haki za wabunifu kabla ya kuanza kubuni kitu ambacho wanakifiria, pia hapo alipobuni akitaka teknolojia hiyo au bunifu yake itumike sehemu nyingine anatakiwa afanye kitu kipi kabla.Yote hayo tunafundisha ili kulinda ile miliki bunifu yake isije ikaibwa, au ikatupwa au ikatumiwa ndivyo sivyo bila ya idhini yake ama kibiashara au kwa matumizi mengine, alisema.Kwa maelezo yake wabunifu wengi wana mrengo wa ujasiriamali kwa hiyo kwenye kusaidia hizo teknolojia zao katika mrengo wa kujua haki zao za ulinzi wa miliki bunifu itasaidia kujua wapeleke wapi bunifu ambayo imepata ulinzi wa miliki bunifu ili iweze kufanyiwa kazi.Kaimu Mkurugenzi wa Idara ya Uendeleshaji na Uhaulishaji wa Teknolojia katika tume hiyo, Athuman Mgumia alisema waliandaa mafunzo hayo kwa wabunifu 60 walioshiriki na kushinda Mashindano ya Kitaifa ya Sayansi na Teknolojia Makisato ili kuendeleza bunifu zao.Alisema mafunzo hayo yatawasaidia katika kuboresha teknolojia zao na kuweza kuhakikisha kama zinawafikia walengwa wao waliowakusudia.Mhandisi wa mitambo ambaye ni mbunifu Kennedy Mwakatundu, alikiri kuwa kama wabunifu kuna vitu ambavyo hawavilindi kisheria au sheria haiwalindi hivyo kupitia mafunzo hayo kutawawezesha kuwa na ujuzi wa kulinda kazi zao.  <topic>: KITAIFA 